Diari Oficial de la Generalitat Valenciana


Sumari del DOGV 5956, del 17-02-2009 (2009/1495)

ORDE de 9 de febrer de 2009, de la Conselleria de Sanitat, per la qual convoca 4 beques per a fer pràctiques professionals en els departaments de salut de la Comunitat Valenciana i aprova les bases que les regulen.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5956

Data del DOGV
:   17-02-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/1495


Data del document
:   09-02-2009

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * assignació per estudis

ORDE de 9 de febrer de 2009, de la Conselleria de Sanitat, per la qual convoca 4 beques per a fer pràctiques professionals en els departaments de salut de la Comunitat Valenciana i aprova les bases que les regulen. [2009/1495]
Hui en dia una creixent població immigrant que és part de la nostra societat és atesa en la sanitat pública. Els problemes comunicatius interlingüístics i interculturals que es produïxen en les interaccions entre personal sanitari i pacients d'altres cultures estan repercutint en nombrosos casos en l'atenció sanitària pública, i és este un fet que en definitiva afecta tots els col·lectius implicats, tant professionals com, sobretot, pacients.
Els mediadors interculturals són enllaços comunicatius i fonts d'informació essencials per a minories lingüístiques i culturals en el context d'una societat d'acollida, garantixen l'adequat accés de la població estrangera a l'atenció sanitària, actuen com a pont cultural i comunicatiu i faciliten la integració en el sistema sanitari. Alhora que possibiliten que els que treballen en les institucions sanitàries puguen complir el seu treball comunicant-se de forma efectiva i àgil amb els pacients. No obstant això, la consolidació d'esta figura passa pel desplegament progressiu d'una formació i una pràctica, en context i coordinació amb el personal sanitari.
Amb este fi, la Conselleria de Sanitat convoca la concessió de beques a llicenciats posseïdors de diploma de postgrau en mediació intercultural que facen pràctiques en els distints Departaments de Salut de la Comunitat Valenciana
L'aprovació de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el reglament de la llei, fan necessària l'elaboració i publicació d'esta orde, respectant les noves exigències de les normes esmentades.
Segons que disposa l'article 7 del Decret 147/2007, de 7 de setembre, esta convocatòria no requerix la notificació a la Comissió Europea perquè no té tots els requisits de l'apartat 1 de l'article 87 del Tracta de la Unió Europea, ja que, per la naturalesa de les ajudes i els destinataris, no afecta els intercanvis comercials entre estats membres.
Per això, i per raó de les facultats que em conferix l'article 28 de la Llei del Consell i l'article 47.11 del Text Refós de la Llei de la Hisenda Pública de la Generalitat Valenciana, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,
Ordene
Article 1. Objecte i àmbit d'aplicació
1. Constituïx l'objecte d'esta orde convocar un concurs públic per a la concessió de 4 beques per a la realització de pràctiques professionals en distints Departaments de Salut de la Comunitat Valenciana, i aprovar les bases reguladores per les quals es regix esta convocatòria.
2. Esta orde s'aplica a l'ajuda següent, que es regix per les bases reguladores que figuren en l'annex I:
- Beques per a afavorir la comprensió lingüística i cultural amb els pacients de llengua estrangera, destinades a persones llicenciades en Traducció i Interpretació o en Filologia d'una llengua estrangera, o llicenciades que tinguen el Certificat de Nivell Avançat de l'Escola Oficial d'Idiomes d'una llengua estrangera, i totes que tinguen, a més, un diploma de postgrau de mediació intercultural en l'àmbit sanitari reconegut per una universitat i que tinga una durada mínima de 25 hores.
Article 2. Dotació i duració de les beques
L'ajuda regulada en la present orde es concedirà a càrrec de l'aplicació pressupostària 65.84.94.9220.450.51.6 codi línia comptable I57428359 dels pressupostos de la Generalitat Valenciana per a l'exercici 2009.
El període de duració de les beques comprén des de l'1 de juny de 2009 o, si es resol més tard, des de l'endemà de la notificació, fins el 31 de desembre de 2009. Es pot prorrogar a l'exercici 2010, dins dels límits previstos en la normativa, i sempre que hi haja consignació pressupostària adequada i suficient en els pressupostos de la Generalitat per a l'exercici esmentat.
Article 3. Beneficiaris de les beques
1. Podran obtindre la condició de beneficiaris de les beques previstes en la present orde els que reunisquen els requisits establits en l'annex I.
2. No podran obtindre la condició de beneficiari de l'ajuda regulada en esta orde les persones o entitats en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions i en els articles 18 i concordants del Reial Decret 887/2006, de 21 de juliol, per la qual s'aprova el Reglament de la Llei General de Subvencions.
Article 4. Obligacions genèriques dels beneficiaris
1. A més de les obligacions específiques que establix l'annex I d'esta orde per als beneficiaris de les beques, es declaren, amb caràcter general, les següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de l'ajuda.
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o aprofitament de l'ajuda.
c) Comunicar a l'òrgan concedent l'obtenció d'altres subvencions, ajudes, ingressos o recursos.
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social.
Les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb els articles 52 i següents de la Llei General de Subvencions.
Article 5. Sol·licituds i documentació
1. Les sol·licituds per a l'obtenció de les beques regulades en la present orde es presentaran en un imprés que estarà normalitzat per l'Àrea de Teleadministració i Infraestructures i Servicis Corporatius d'Atenció al Ciutadà, de la Conselleria d'Infraestructures i Transport i acompanyades de la documentació indicada en les bases reguladores.
2. En el cas que els documents exigits que han d'acompanyar la sol·licitud de concessió de beques ja estigueren en poder de la Conselleria de Sanitat, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no tinga els requisits establits en la present orde o no s'acompanye la documentació que resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà la persona interessada perquè, en un termini de 10 dies, esmene la falta o aporte la documentació necessària amb indicació que si no ho fa se la tindrà per desistida de la sol·licitud, prèvia resolució que haurà de ser dictada en els termes que preveu l'article 42 de la llei esmentada, per l'òrgan que tinga atribuïda l'ordenació i instrucció del procediments, segons les bases reguladores.
4. Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.
Article 6. Lloc i termini de presentació
1. Les persones interessades podran presentar les sol·licituds en el Registre General de la Conselleria de Sanitat, al carrer del Misser Mascó, 31 de València, així com en els seus servicis territorials situats a Alacant (c/ Girona, 26 - 03684), Castelló (c/ Hort dels Corders,12 - 12735), i València (Gran Via de Ferran el Catòlic, 74 - 46362), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el Reglament de la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació la que aparega en l'entrada de registre de la Conselleria de Sanitat.
3. El termini de presentació de sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Article 7. Procediment de concessió
1. La concessió de les beques es realitzarà per mitjà del procediment de concurrència competitiva, de conformitat amb el que establix el Decret 108/1992, de 6 de juliol, del Govern Valencià, pel qual es regula la concessió de beques, d'acord amb els criteris de valoració fixats en les bases reguladores que figuren com a annex.
2. Es constituirà una comissió de valoració per a l'examen i valoració de les sol·licituds presentades. Esta comissió en tant que òrgan col·legiat, s'ajustarà en el seu funcionament al règim que hi establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 8. Resolució de la concessió de les beques
1. Correspon al director gerent de l'Agència Valenciana de Salut dictar la resolució de la concessió de les beques. Les resolucions administratives que s'adopten per delegació de conformitat amb l'article 13, de la Llei 30/1992, de 26 de novembre, indicaran expressament esta circumstància i es consideraran dictades per l'òrgan delegatori.
2. La resolució, amb expressió dels motius, es publicarà en el Diari Oficial de la Comunitat, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
3. El termini per a la resolució de les ajudes serà el que s'establix en l'annex corresponent a les bases reguladores.
Article 9. Recursos
Contra les resolucions dictades en el procediment de concessió de subvenció, com que no esgoten la via administrativa, es pot interposar recurs d'alçada davant del conseller de Sanitat en el termini de d'un mes, si l'acte fora exprés, i si no ho fóra el termini serà de tres mesos i es comptarà per al sol·licitant i altres possibles interessats, a partir de l'endemà a aquell en què, d'acord amb la seua normativa específica, tinga efecte el silenci administratiu, d'acord amb el que disposen els articles 114 i 115 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Article 10. Pèrdua de l'ajuda
1. L'incompliment pel beneficiari dels requisits i condicions que van donar lloc a l'atorgament de la beca, així com la concurrència de qualsevol de les causes recollides en l'article 37 de la Llei 38/2003, de 17 de novembre, General de Subvencions i en els articles 91 i següents del R D 877/2006, de 21 de juliol, pel qual s'aprova el seu Reglament, donarà lloc a la pèrdua del dret al cobrament total o parcial de la beca.
2. De conformitat amb l'article 7. 2 del Decret 108/1992, de 6 de juliol, quedarà sense efecte la concessió de la beca, després de l'audiència a la persona interessada, quan no es fera l'activitat que en va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en la corresponent convocatòria.
Article 11. Reintegrament de l'ajuda
Per al reintegrament de l'ajuda s'aplicaran les normes contingudes en els articles 36 i 37 de la Llei 38/2003, de 17 de novembre, General de Subvencions, així com en els articles 91 i següents del Reial Decret 877/2006, de 21 de juliol, pel qual s'aprova el seu Reglament.
Article 12. Règim d'infraccions i sancions
El règim sancionador en la matèria regulada en la present orde és l'establit en el títol IV de la Llei 38/2003, de 17 de novembre, General de Subvencions.
Disposicions finals
Primera
La present orde produirà efectes a partir de l'endemà de la publicació en el Diari Oficial de la Comunitat Valenciana.
Segona
Contra la present orde, que posa fi a la via administrativa, es pot interposar recurs contenciós administratiu en el termini de dos mesos, a comptar des de l'endemà de la publicació, davant de la Sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
València, 9 de febrer de 2009
El conseller de Sanitat,
MANUEL CERVERA TAULET
Annex I
Bases de l'ajuda destinada a beques per a la realització de pràctiques professionals en els departaments de salut de la Comunitat Valenciana
Primera. Objecte
Les beques tenen com a objecte la realització de pràctiques professionals en els departaments de salut de la Comunitat Valenciana per part de persones llicenciades en Traducció i Interpretació o en Filologia d'una llengua estrangera, o llicenciades que tinguen el Certificat de Nivell Avançat de l'Escola Oficial d'Idiomes d'una llengua estrangera, i totes que tinguen, a més, un diploma de postgrau de mediació intercultural en l'àmbit sanitari reconegut per una universitat i que tinga una durada mínima de 25 hores.
Segona. Requisits dels beneficiaris
Els requisits que han de reunir els beneficiaris, abans de finalitzar el termini de presentació de sol·licituds, a més dels establits en els articles 11 i 13 de la Llei 38/2003, de 17 de novembre, General de Subvencions, són:
- Tindre un títol universitari superior en Traducció i Interpretació o en Filologia d'una llengua estrangera.
- Tindre qualsevol títol universitari superior i el Certificat de Nivell Avançat de l'Escola Oficial d'Idiomes d'una llengua estrangera.
- Tindre un diploma de postgrau en mediació intercultural en l'àmbit sanitari reconegut per una universitat, que tinga acreditades 25 hores almenys.
- No patir cap malaltia o estar afectat per cap limitació física o psíquica que siga incompatible amb l'exercici de les funcions necessàries per a adquirir la formació que es pretén amb la beca.
- No tindre concedida qualsevol altra beca o ajuda.
Quant als ciutadans estrangers, han de complir el que disposa la Llei Orgànica 4/2000, d'11 de gener, i, respecte als ciutadans de la Unió Europea, el que disposa el Reial Decret 240/2007, de 16 de febrer.
La titulació o el certificat exigits han de ser en una llengua diferent de les oficials en territori espanyol. I, si és una titulació expedida per una universitat estrangera, s'ha de presentar l'homologació de la validesa a Espanya feta pel Ministeri d'Educació, Política Social i Esport.
Tercera. Obligacions dels beneficiaris
1. La condició de becari no implica cap vinculació laboral o administrativa amb l'Agència Valenciana de Salut i la seua concessió serà incompatible amb l'aprofitament d'altres beques, ajudes o treballs que suposen concurrència amb l'objecte i dedicació de la present o impedisca el compliment de les obligacions com a becari. La infracció d'esta regla deixarà sense efecte la beca adjudicada.
Quan el beneficiari de la beca siga un empleat de la Generalitat Valenciana, funcionari o laboral, quedarà en la situació administrativa que procedisca, d'acord amb la normativa aplicable.
2. El becari exercirà les activitats objecte d'esta convocatòria sota la supervisió del Responsable SAIP del Departament, que ordenarà les activitats i delimitarà el nombre d'hores presencials durant el funcionament dels servicis perquè quede acreditada la seua assistència, actuant com a tutor formatiu i avaluant-ne l'activitat basant-se en la memòria que han de presentar els becaris sobre els coneixements i experiències obtinguts en les seues pràctiques en l'administració pública.
3. El becari s'identificarà com a mediador intercultural en pràctiques, portarà una targeta d'identificació en la solapa i es presentarà davant dels pacients i personal com a tal. Haurà d'aplicar-se amb tota diligència a les tasques que se li encomanen i guardar secret sobre les tasques durant la seua estada i una vegada finalitzada.
4. El director gerent de l'Agència Valenciana de Salut resoldrà les incidències que es produïsquen durant el període d'aprofitament de les beques i les deixarà sense efecte, amb audiència prèvia de la persona interessada, en el cas que incomplisca, sense causa justificada, les condicions establides en la present convocatòria, quan no faça l'activitat que va motivar la concessió o deixe de reunir els requisits exigits. La negativa a fer les activitats en alguns dels departaments sol·licitats comporta la renúncia automàtica a la beca.
5. Davant de les incidències, renúncies, abandons o incompliments que deixen vacant la beca, es procedirà a cobrir-la segons l'orde establit en la borsa de reserva que resulte del procés de selecció.
6. Finalitzat el període d'aprofitament de la beca, prèvia presentació d'una memòria final de les actuacions realitzades, s'estendrà el pertinent certificat d'aprofitament, assistència i aptitud de la beca per la Direcció General de Qualitat i Atenció al Pacient.
Quarta. Quantia i duració de les beques
La beca està dotada amb 1.071,42 euros bruts mensuals, amb un import global màxim de 7.499,94 cada una, i l'import màxim global de les 4 beques 29.999,76 euros, que es financen a càrrec de l'aplicació pressupostària 08.08.81.8137.507.92.4, codi línia comptable R30718429 dels pressupostos de la Generalitat Valenciana per a l'exercici 2009.
L'import de la beca s'abonarà mensualment prèvia certificació de conformitat expedida per la Direcció General de Qualitat i Atenció al Pacient, i una vegada practicades les retencions legals corresponents.
El període de duració de les beques comprén des de l'1 d'abril de 2009 o, si es resol més tard, des de l'endemà de la notificació, fins el 31 de desembre de 2009. No obstant això, este període es pot prorrogar a l'exercici 2010, dins dels límits previstos en la normativa, i sempre que hi haja consignació pressupostària adequada i suficient en els pressupostos de la Generalitat per a l'exercici esmentat.
La no-incorporació del becari en la data assenyalada suposarà la renúncia a la beca concedida.
Cinquena. Sol·licituds i documentació
Les sol·licituds, presentades en l'imprés referit en l'article 5 de la present orde es dirigiran a la Direcció General de Qualitat i Atenció al Pacient, c/ Misser Mascó, núm. 31-33, 46174 - València, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'imprés de sol·licitud anirà acompanyat de la documentació que es relaciona, que s'acreditarà per mitjà d'original o còpia compulsada en el moment de presentació de les sol·licituds:
a) Fotocòpia del DNI, passaport o targeta de residència.
b) Currículum vitae, en el qual es faran constar les dades personals, data i lloc de naixement, domicili actual, telèfon i una foto de mida de carnet de l'aspirant.
c) Fotocòpia del títol universitari superior o, si és el cas, del document que acredite haver-ne abonat els drets d'expedició. Si es tracta d'una titulació expedida per una universitat estrangera, s'ha de presentar, per a la validesa a Espanya, l'homologació del Ministeri d'Educació, Política Social i Esport.
d) Certificat de Nivell Avançat d'una llengua estrangera de l'Escola Oficial d'Idiomes, si hom no té la titulació en Traducció i Interpretació o en Filologia.
e) Fotocòpia de diploma de postgrau en mediació intercultural en l'àmbit sanitari reconegut per una universitat i que tinga una durada de 25 hores almenys.
f) Fotocòpia de la certificació acadèmica personal.
g) Declaració jurada de no tindre concedida cap altra beca, ajuda o activitat laboral regular.
h) Documentació acreditativa de trobar-se l'aspirant al corrent de les seues obligacions tributàries i amb la Seguretat Social, d'acord amb el que disposa l'article 22 de la Llei General de Subvencions.
i) Declaració responsable acreditativa de no estar incurs en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions
j) Qualssevol altres documents que acrediten la possessió dels mèrits que s'al·leguen.
Els sol·licitants de les beques objecte de regulació d'esta ordre accepten els acords que adopte la comissió de valoració, així com els termes d'estes bases.
Sisena. Ordenació i instrucció del procediment
L'òrgan encarregat de l'ordenació i instrucció del procediment serà la Direcció General de Qualitat i Atenció al Pacient que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Setena. Valoració i proposta de resolució
1. La valoració de les sol·licituds presentades la farà una comissió de valoració, composta per la cap de l'Àrea d'Atenció al pacient, que actua com a presidenta, la cap del Servici de Coordinació de l'Atenció al Pacient, que actua com a secretària, i la cap de Servici de Comunicació amb el Pacient i un tècnic superior del Servici de Coordinació de l'Atenció al Pacient, que actuen com a vocals.
La dita comissió, atenent els criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent en el termini de dos mesos des de la finalització del termini de presentació de les sol·licituds, que contindrà una borsa de reserva prioritzada, en funció de la puntuació obtinguda, per a cobrir les vacants que pogueren produir-se, i podrà donar preferència als aspirants que no hagen disfrutat anteriorment d'este tipus de beques en la Conselleria de Sanitat.
La comissió pot proposar deixar deserta totalment o parcialment l'adjudicació de les beques convocades.
2. La selecció del becari la decidirà la puntuació obtinguda per mitjà de l'aplicació del barem següent:
a) Expedient acadèmic: fins a 1 punt.
b) Coneixements de valencià: fins a 1 punt, d'acord amb el barem següent:
- Nivell oral: 0,25 punts.
- Nivell elemental: 0,50 punts.
- Nivell mitjà: 0,75 punts.
- Nivell superior: 1 punt.
Només es valoraran els certificats homologats per la Junta Qualificadora de Coneixements de Valencià, i es puntuarà exclusivament el nivell més alt acreditat.
c) Coneixements de llengües estrangeres: fins a 9 punts.
- anglés, alemany, francés: 1 punt per cada un
- àrab, romanés o búlgar: 2 punts per cada un
d) Postgrau en mediació intercultural en l'àmbit sanitari:
- De 26 a 50 hores: 0,5 punts
- De 51 a 100 hores: 1 punt
- De 101 hores a 150: 1'5 punts
- De més de 150 hores: 2 punts
e) Experiència en les matèries relacionades amb l'activitat objecte de la beca: fins a 1 punt
f) Entrevista: fins a 4 punts. Versa sobre els coneixements en les activitats en la institució sanitària.
Huitena. Termini de resolució
1. La notificació de la resolució de la convocatòria prevista en esta orde tindrà lloc en el termini màxim de tres mesos a partir de l'endemà de l'acabament del termini de presentació de sol·licituds.
El venciment del termini màxim sense haver-se notificat la resolució legítima a les persones interessades per a entendre desestimada per silenci administratiu la sol·licitud de concessió de subvenció, de conformitat amb el que disposa l'article 25.5 de la Llei 38/2003, de 17 de novembre, General de Subvencions.
2. La resolució de concessió es publicarà en el tauler d'anuncis de la Conselleria de Sanitat (C/ Misser Mascó, 31-33 València) de conformitat amb el que disposa l'article 4.3 del Decret 108/1992, de 6 de juliol, junt amb la relació d'aspirants per orde de puntuació obtinguda. Esta relació es constituirà com a borsa de reserva per si es produïx alguna renúncia o abandó.
3. La Direcció General de Qualitat i Atenció al Pacient convocarà els adjudicataris per a la firma del document de notificació i acceptació, que ha d'efectuar-se en un termini no superior a 10 dies hàbils des de la data de la publicació de la resolució de concessió en el tauler d'anuncis de la Conselleria de Sanitat i l'Agència Valenciana de Salut (c/ del Misser Mascó, 31, 46883 València).